KIRJALLINEN KYSYMYS E-4060/00

esittäjä(t): Konstantinos Hatzidakis (PPE-DE) komissiolle

(9. tammikuuta 2001)

Aihe: Kreikan televiestintäalan vapauttamisessa ilmenneet viiveet

Kreikan puhelinlaitos (OTE) on velvollinen vapauttamaan maan televiestintämarkkinat 1. tammikuuta 2001 alkaen. Tästä huolimatta televiestintämarkkinoiden vapautuminen voi toteutua vasta myöhemmin vuonna 2001, minkä myös OECD toteaa äskettäisessä raportissaan. Suurin este vapautumiselle on se, että OTE ei ole laatinut hintapolitiikkaa infrastruktuurinsa vuokraamisesta televiestintäpalvelujen tarjoajille. Lisäksi presidentin asetuksella 437/95 OTE:lle myönnettiin taajuudet kaikkia palveluja varten sellaiset taajuudet mukaan luettuina, jotka kansainvälisten määräysten mukaan on varattava kolmannen sukupolven matkapuhelimille (UMTS). Kyseinen laki on selvästi yhteisön lainsäädännön vastainen (valtuutuksista ja toimiluvista annettu direktiivi 97/13/EY(1)) ja jopa Kreikan lainsäädännön vastainen (31.12.2000 saakka voimassa oleva laki 2246/94 ja televiestinnästä ja siihen liittyvistä kysymyksistä annettu laki, joka on hyväksytty ja julkaistaan lähiaikoina hallituksen tiedotteessa).

1. Onko komissiolla tietoja hyödystä, jonka kreikkalaiset kuluttajat saavat televiestintäalan vapauttamisesta määräajassa?

2. Onko komissio pyytänyt Kreikan hallitukselta selitystä sovittujen määräaikojen noudattamatta jättämisestä, ja jos on, mitä selvennyksiä Kreikan viranomaiset ovat antaneet?

3. Mihin toimiin komissio aikoo ryhtyä Kreikan televiestintäalan vapauttamisessa ilmenneiden viiveiden suhteen, ja mitä se aikoo tehdä, jos Kreikka ei noudata sovittuja määräaikoja?

(1) EYVL L 117, 7.5.1997, s. 15.

Erkki Liikasen komission puolesta antama vastaus

(12. maaliskuuta 2001)

1. Komission mielestä kreikkalaiset kuluttajat hyötyvät televiestintämarkkinoiden 1. tammikuuta 2001 tapahtuneesta. Hyödyistä on kerrottu viimeksi joulukuussa 2000 julkaistussa komission kuudennessa raportissa televiestinnän sääntelypaketin täytäntöönpanosta(1). Komissio on myös painottanut useissa yhteyksissä, että televiestintämarkkinoiden vapauttaminen edistää myös jäsenvaltioiden taloudellista kehitystä. Komission mukaan erityisesti kuluttajat hyötyvät siitä, että heillä on mahdollisuus käyttää korkealaatuisia palveluja alhaisemmilla hinnoilla ja että heillä on enemmän valinnanmahdollisuuksia näiden palvelujen osalta ja että uusia tekniikoita hyödynnetään nopeammin.

2. Komissio seuraa tarkkaan EY:n direktiivien täytäntöönpanoa jäsenvaltioissa. Mikäli lainsäädäntöä ei ole saatettu osaksi kansallista lainsäädäntöä tai direktiivejä ei ole täytäntöönpano tehokkaasti, komissio on johdonmukaisesti ryhtynyt toimiin näiden jäsenvaltioiden osalta. Kreikan osalta on käynnissä kymmenen rikkomisesta johtuvaa menettelyä, koska Kreikka ei ole toimittanut ilmoitusta kansallisista toimista, joilla direktiivit on saatettu osaksi kansallista lainsäädäntöä, tai koska se ei ole pannut direktiivejä asianmukaisesti täytäntöön. Seitsemän menettelyä on saatettu päätökseen, koska tarvittavat ilmoitukset on toimitettu. Kolme rikkomisesta johtuvaa menettelyä on edelleen käynnissä. Komissio on lisäksi virallisesti pyytänyt Kreikan viranomaisia toimittamaan huomionsa toimilupia(2) ja yhteenliittämistä(3) koskevien direktiivien täytäntöönpanosta. Arvoisan parlamentin jäsenen esiin ottaman asian, eli kiinteän infrastruktuurin hinnoittelun osalta komissio on pyytänyt Kreikan viranomaisia toimittamaan huomionsa kiinteitä johtoja koskevassa direktiivissä(4) edellytettävän kustannuslaskentajärjestelmän käyttöönoton osalta. UMTS:n osalta päätös N:o 128/1999/EY(5) velvoittaa jäsenvaltiot ryhtymään kaikkiin tarvittaviin toimenpiteisiin, jotta UMTS-palvelut voitaisiin ottaa käyttöön viimeistään 1. tammikuuta 2001. Tämän osalta Kreikan hallitus on ilmoittanut komissiolle, että se aikoo käynnistää UMTS-toimilupia koskevan tarjouskilpailun kesäkuuhun 2001 mennessä.

3. Koska markkinat vapautettiin täysimääräisesti tammikuussa 2001, komissio seuraa tarkkaan kehitystä kaikilla Kreikan televiestintämarkkinoiden segmenteillä. Mikäli komissio tietoon tulee, että yhteisön lainsäädäntöä on rikottu, se aikoo käyttää kaikkia EY:n perustamissopimuksen mukaisia keinoja saadakseen Kreikan noudattamaan yhteisön lainsäädännön mukaisia velvoitteitaan. Komissio järjesti syyskuussa 2000 kahdenväliset neuvottelut Kreikan viranomaisten kanssa. Neuvotteluissa korostettiin, että perustamissopimus velvoittaa komissiota käynnistämään oikeuskäsittelyn Kreikkaa vastaan, mikäli yhteisön lainsäädäntöä ei sovelleta.

(1) Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle, KOM(2000) 814 lopullinen.

(2) Euroopan parlamentin ja neuvoston direktiivi 97/13/EY, annettu 10 päivänä huhtikuuta 1997, telepalvelualan yleisten valtuutusten ja yksittäisten toimilupien yhteisistä puitteista, EYVL L 117, 7.5.1997.

(3) Euroopan parlamentin ja neuvoston direktiivi 97/33/EY, annettu 30 päivänä kesäkuuta 1997, televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi, EYVL L 199, 26.7.1997.

(4) Neuvoston direktiivi 92/44/ETY, annettu 5 päivänä kesäkuuta 1992, avoimen verkon tarjoamisen soveltamisesta kiinteisiin johtoihin, EYVL L 165, 19.6.1992.

(5) Euroopan parlamentin ja neuvoston päätös N:o 128/1999/EY, tehty 14 päivänä joulukuuta 1998, kolmannen sukupolven matkaviestinnän ja langattoman viestinnän järjestelmän (UMTS) koordinoidusta käyttöönotosta Euroopan yhteisössä, EYVL L 17, 22.1.1999.